Vyf polisielede vas oor ‘beplande transitoroof, ontvoering’Die polisiekonstabel en ses ander mans wat Donderdag in Johannesburg in hegtenis geneem is nadat daar inligting ontvang is oor ŉ beplande transitorooftog. Foto: SAPD Vyf polisiebeamptes is in twee afsonderlike voorvalle in hegtenis geneem vir beweerde betrokkenheid by ernstige misdaadvoorvalle. ŉ Polisiekonstabel en ses ander mans is Donderdag in Johannesburg in hegtenis geneem nadat daar inligting ontvang is oor ŉ beplande transitorooftog. Brig. Vishnu Naidoo, woordvoerder van die polisie, het gesê ŉ multidissiplinêre taakspan het die inligting opgevolg en ŉ Toyota Hilux en Ford Ranger van die pad af getrek by ŉ vulstasie in Smitstraat. “Die verdagtes het op die polisie losgebrand, maar is deur beamptes oorrompel en in hegtenis geneem. Dit het toe aan die lig gekom dat die Ford Ranger-bakkie ŉ amptelike polisievoertuig is en deur ŉ speurder van die Silverton-polisiestasie bestuur is.” Die Toyota Hilux-bakkie is vroeër in Garsfontein gekaap. Volgens Naidoo het die polisie op twee vuurwapens, springstof en toerusting wat vermoedelik gebruik word om rooftogte te pleeg, beslag gelê. Die verdagtes sal binnekort in die hof verskyn op aanklagte van sameswering om misdaad te pleeg, die onwettige besit van vuurwapens en ammunisie, die besit van springstof en die besit van vermoedelik gesteelde voertuie. Een van die vuurwapens waarop beslag gelê is toe sewe verdagtes in hegtenis geneem is in verband met ‘n beweerde beplande transitorooftog. Foto: SAPD In ŉ ander voorval is vier polisiebeamptes verbonde aan die Inanda-polisie in KwaZulu-Natal in hegtenis geneem vir hul beweerde betrokkenheid by ŉ voorval waar twee mans ontvoer en daar glo geld vir hul vryheid geëis is. Kapt. Nqobile Gwala, woordvoerder van die polisie, het gesê die twee slagoffers, 28 en 36 jaar oud, het omstreeks 22:30 Woensdag in Inandaweg in Springfield gestaan toe hulle deur vyf verdagtes oorval en in die kattebak van ŉ voertuig ingedwing is. “Hulle is na ŉ vragmotorwerf in Petersweg geneem waar die verdagtes op R50 000 aangedring het. Hulle is erg aangerand toe hulle nie met die geld vorendag kon kom nie. Een van die slagoffers is aangesê om die geld bymekaar te gaan maak. Die slagoffer het die Greenwood Park-polisie genader en beamptes het onmiddellik reageer.” Volgens Gwala is vyf verdagtes in hegtenis geneem. “Dit het toe aan die lig gekom dat vier van die verdagtes, drie mans en ŉ vrou, almal polisiebeamptes verbonde aan die Inanda-polisie is. Die vyfde verdagte is ŉ veiligheidswag.” Die polisie het beslag gelê op drie dienspistole en ŉ staatsvoertuig, nog ŉ voertuig wat glo deur die verdagtes gebruik is, asook ŉ selfoon van een van die slagoffers wat in die verdagtes se besit gevind is. Die verdagtes, tussen 19 en 29 jaar oud, sal binnekort in die Durban-landdroshof verskyn op aanklagte van ontvoering, uitbuiting, die rig van ŉ vuurwapen, aanranding met die doel om ernstig te beseer en diefstal.